פמלה אנדרסון

פמלה דניס אנדרסון (באנגלית: Pamela Denise Anderson; נולדה ב-1 ביולי 1967) היא שחקנית, דוגמנית, סופרת ואקטיביסטית קנדית-אמריקאית.

ביוגרפיה
אנדרסון נולדה בליידיסמית', קולומביה הבריטית שבקנדה. הוריה הם קרול (לבית גרוסקו) ובארי אנדרסון. היא התפרסמה כתינוקת הראשונה שנולדה ביום המאה של קנדה והוכתרה כ"תינוקת היובל".

ב-2014 היא חשפה בתקשורת שעברה התעללות מינית מספר פעמים כילדה על ידי אישה, ושנאנסה על ידי גבר.

קריירה 
פריצתה הגדולה לתקשורת הייתה בשנת 1989 כאשר לבשה חולצה של בירה לאבט במהלך משחק פוטבול שצפתה בו, ותמונתה הוקרנה על מסכי האצטדיון. לאבט שכרה את אנדרסון כדי לפרסם את מוצריה, וזו הופיעה בעירום זמן קצר לאחר מכן, במגזין פלייבוי.

בשנת 1990 ביצעה הופעת אורח בסדרת הסיטקום של רשת CBS "סמוך על צ'ארלס" בתפקיד של כריס. 

תוכנית הטלוויזיה האמריקאית שבה פרצה אנדרסון למסך הקטן הייתה קומדיית המצבים "שפץ ביתך" (1991–1993). היא הייתה לכוכבת כאשר שיחקה בתפקיד המצילה סי. ג'יי פרקר (1992–1997) בסדרת הטלוויזיה "משמר המפרץ". ב-1996 הופיעה אנדרסון בסרט "חתיכה דוקרנית" שנכשל בקופות. החל בשנת 1998 כיכבה בסדרת טלוויזיה משלה בשם "VIP" ששודרה במשך ארבע עונות.

אנדרסון זכתה לפרסום נוסף כאשר קלטות ביתיות בעלות אופי פורנוגרפי שלה ושל בעלה המתופף טומי לי מלהקת מוטלי קרו, נגנבו מביתם והוצעו למכירה באינטרנט. אנדרסון תבעה את החברה שהפיצה את הקלטות והגיעה איתה לפשרה לפיה פוצתה אנדרסון בסכום של 10 מיליון דולר.

ב-2003 התארחה בסיטקום "פחות ממושלמת". בשנת 2005 כיכבה בסיטקום של רשת פוקס "משמר המדף" בתור סקיילר דייטון. באותה שנה עלתה לסדרה עונה שנייה וזו בוטלה עוד לפני שידור כל פרקיה. 

ב-2006 הופיעה בסרט "בוראט" בתפקיד עצמה כמושא אהבתו של הכתב הקזחי בוראט.

ב-2008 הופיעה בסרט "סופרהירו". בשנת 2013 גילמה את ד"ר סידני פורבס בסיטקום הקנדי "עסקת חבילה". בשנת 2017 שיחקה בסרטו של ג'יימס פרנקו, "המכון".

ב-2010 השתתפה בגרסה האמריקאית של תוכנית הטלוויזיה "רוקדים עם כוכבים", ובהמשך אותה שנה הגיעה לישראל והשתתפה בשני פרקים בעונה השישית של התוכנית רוקדים עם כוכבים, בגרסתה הישראלית. באותה שנה כיכבה בתור עצמה בסרט הקומדיה "הוליווד למטומטמים". 

בשנת 2011 השתתפה גם בעונה השביעית של הגרסה הארגנטינאית לתוכנית "רוקדים עם כוכבים", וב-2018 השתתפה גם בגרסה הצרפתית של התוכנית. בשנת 2019 שיחקה בסרט הצרפתי "Nicky Larson et le parfum de Cupidon" בתפקיד של ג'סיקה פוקס.

חיים אישיים
אנדרסון נישאה לבעלה הראשון טומי לי, מתופף להקת מוטלי קרו, ב-19 בפברואר 1995. לזוג נולדו שני ילדים: ברנדון בשנת 1996, ודילן בשנת 1997. במהלך מערכת היחסים הייתה ידועה בתור פמלה אנדרסון לי. הם התגרשו בשנת 1998 לאחר שאנדרסון חוותה אלימות פיזית מצדו של לי.

במהלך 2006 הייתה נשואה לזמר קיד רוק למשך 4 חודשים. באוקטובר 2007 נישאה לשחקן הפוקר ריק סולומון. הנישואין בוטלו לבקשת בני הזוג לאחר ארבעה חודשים. בשנת 2014 בני הזוג נישאו מחדש, אך התגרשו באפריל 2015. בינואר 2020 נישאה אנדרסון למפיק הסרטים ג'ון פטרס, ולאחר כשבועיים הודיעה כי הם נפרדו. ב-24 בדצמבר 2020 נישאה לשומר הראש שלה דן הייהרסט, ובינואר 2022 מסרה כי בני הזוג נפרדו.

אנדרסון היא טבעונית מטעמי מצפון, ופועלת למען זכויות בעלי חיים. היא שיתפה פעולה פעמים רבות עם ארגון אנשים למען יחס מוסרי לבעלי חיים בקמפיינים נגד תעשיית הפרווה, העור והבשר. בין השאר הופיעה בכרזה לעידוד צמחונות שבו היא מכוסה אך ורק בעלים, ובסרטונים המיידעים על תנאי הגידול, ההובלה והשחיטה של התרנגולים שמוכרת חברת המזון המהיר KFC.

ב-2004 אנדרסון התאזרחה בארצות הברית, בנוסף לאזרחות הקנדית שלה מלידה. כיום היא חיה בקנדה, באי ונקובר.

קישורים חיצוניים

הערות שוליים

שחקניות קולנוע וטלוויזיה קנדיות
דוגמניות קנדיות
טבעוניות קנדיות
שחקניות קולנוע וטלוויזיה אמריקאיות
שחקני קולנוע וטלוויזיה אמריקאים
דוגמניות אמריקאיות
דוגמנים אמריקאים
טבעוניות אמריקאיות
טבעונים אמריקאים
מתחרי רוקדים עם כוכבים (ארצות הברית)
פעילות זכויות בעלי חיים אמריקאיות
אמריקאים ממוצא פיני
קנדים ממוצא רוסי
אמריקאיות שנולדו ב-1967
אמריקאים שנולדו ב-1967